### Beslutningstema

Det skal besluttes om forslag til Kommuneplantillæg nr. 133-510 for aflastningscenter (erhvervsareal) Skærbæk Nord skal sendes i 8 ugers offentlig høring.

### Sagsfremstilling

På baggrund af et ønske fra ejer af ejendommen matr. nr. 2557 [adresse], Skærbæk, om at ændre anvendelsesmulighederne for ejendommen, har ejer fået udarbejdet et forslag til kommuneplantillæg nr. 133-510 - Aflastningsområde [adresse] beliggende ved [adresse] og Rømøvej ved siden af Skærbæk Gokartbane.

Arealet blev godkendt solgt af Kommunalbestyrelsen i marts 2022, med henblik på anvendelse som beskrevet i forslag til lokalplanen. Det er køberne selv der har forestået udarbejdelse af detailhandelsredegørelse og lokalplanen, mens Kommunen varetager etableringen at den nødvendige svingbane til områdets trafikbetjening.

Lokalplanen er således udarbejdet for at give mulighed for placering i aflastningsområdet til detailhandel i form af butikker med særligt pladskrævende varegrupper jf. planloven (defineres som motorkøretøjer, lystbåde, campingvogne, trailere, planter, havebrugsvarer, tømmer, byggematerialer, grus, sten - og betonvarer og møbler) samt store udvalgsvarebutikker på min. 1.000 m2 der ikke hensigtsmæssigt kan placeres i bymidten, ladestation, restauranter og erhverv (miljøklasse 1-3). Derudover er der angivet, at der ikke må etableres dagligvarebutikker i området.

Formålet med kommuneplantillæget er at sikre rammerne, så området kan anvendes som et aflastningsområde til store udvalgsvarebutikker og til kontor-, service-, lager- og restaurationserhverv. Lokalplanen har ligeledes til formål at fastlægge bestemmelser til at udlægge byggefelter og bygningsregulerende bestemmelser for ny bebyggelse samt vejbetjening af området. I dag er området udlagt til flyveplads, som aldrig er blevet anlagt.

I forbindelse med udarbejdelse af planforslaget er der foretaget en screening i henhold til lov om miljøvurdering af planer og programmer og af konkrete projekter (VVM). Screeningen konkluderer, at de mulige tiltag ikke vurderes at give anledning til miljøpåvirkninger, der skal undersøges nærmere i en miljøvurdering. Der er derfor truffet beslutning om, at der ikke skal udarbejdes en miljøvurdering. Denne beslutning har været i forhøring ved berørte myndigheder, som ikke har haft bemærkninger til dette. Screeningsskemaet er vedlagt som bilag til kommuneplantillægget.

Samtidig med planarbejdet er der udarbejdet en detailhandelsredegørelse for området, som vurderer, at behovet for området til større udvalgsbutikker er i overensstemmelse med behovet for Skærbæk og de muligheder der er i bymidten. Redegørelsen er vedlagt som bilag.

Det er på baggrund deraf i forhold til det fremlagte planforslag forvaltningens vurdering, at placeringen af aflastningsområdet vil bidrage positivt til byen, og at der er brug for et nyt område til store udvalgsvarebutikker og pladskrævende varegrupper, idet Skærbæk fungerer som overordnet serviceby for Rømø og opland omkring Skærbæk, ligesom etablering af en større ladestation vil ligge meget strategisk i forhold trafikstømmene.

Der er i forbindelse med kommuneplantillæg blevet udarbejdet lokalplanen. Lokalplanen bliver behandlet på TMU.

### Lovgrundlag

Planloven.

### Fagchefen for Plan og Udvikling indstiller,

|  |  |
| --- | --- |
| at | Kommuneplantillæget sendes i 8 ugers offentlig høring, og |
| at | indstillingen videresendes til Økonomiudvalget og Kommunalbestyrelsen. |

### Beslutning

Indstillingen anbefales.